# Anton Hansen Tammsaare

| Anton Hansen Tammsaare |
| --- |
|  |
| Biografske informacije |
| Rođenje | Anton Hansen 30. siječnja 1878.  Vetepere, Estonija (tada  Rusko Carstvo) |
| Smrt | 1. ožujka 1940.  Tallinn, Estonija |
| Pseudonim | A. H. Tammsaare |
| Supružnik | Käthe-Amalie Veltman (v. 1920) |
| Obrazovanje |
| *Alma mater* | Univerzitet u Tartuu |
| Zanimanje | pisac |
| Opus |
| Književni pravac | realizam, modernizam |
| Jezik | estonski jezik |
| Znamenita djela |
| * *Tõde ja õigus* I-V (roman, 1926. – 1933.)
 |
| Inspiracija |
|
Od
* Oscar Wilde, Knut Hamsun, André Gide, Lav Tolstoj, Nikolaj Gogolj, Fjodor Dostojevski, Henri Bergson, Sigmund Freud, Carl Gustav Jung
 |

**Anton Hansen**, poznatiji po pseudonimu **Anton Hansen Tammsaare** (Vetepere, 30. siječnja 1878. – Tallinn, 1. ožujka 1940.), estonski pisac. Tammsaare je autor romaneskne pentalogije *Istina i pravda* (estonski: *Tõde ja õigus*, 1926. – 1933.), koja se danas smatra jednim od ključnih djela estonske književnosti i koja je dobila epitet "estonskog romana".

## Biografija

Anton Hansen rođen je 1878. godine u selu Vetepere u Estoniji kao sin farmera. Iako su živjeli u teškim financijskim uvjetima, Hansen je uspio skupiti dovoljno novca za sinovljevo obrazovanje; Hanse je imao još i brata te mlađu sestru, Mariju. To je bila posljedica činjenice da su Hansenovi bili prilično progresivna obitelj za svoje doba; primjerice, njegov je otac redovito naručivao i čitao novine, što je bila iznimno rijetka prakta u tadašnjoj Estoniji. Osnovnu školu završio je u Väike-Maarji, a gimnaziju u Tartuu, gdje također upisao i pravni fakultet. Tuberkuloza mu je 1911. godine prekinula studiranje, tako da je preko godinu dana boravio u bolnici u Sočiju, nakon čega je šest godina proveo na Jürijevoj (brat) farmi u Koitjärveu. Tamo je intenzivno čitao Homera, Shakespearea i Cervantesa.

Godine 1919., nakon što je Estonija postala nezavisna, a njegovo se zdravlje poboljšalo, Hansen se preselio u Tallinn, gdje je počeo pisati prozna djela temeljena na životima estonskog naroda koja će mu u narednim desetljećima osigurati mjesto u historiji estonske književnosti. Sljedeće godine oženio se s Käthe Veltman, s kojom će imati kćer Riitu i sina Eerika.

Osim za pisanje, Tammsaare je bio jako zainteresiran za psihologiju i filozofiju. Iako su njegova djela reflektirala ideje Bergsona, Freuda i Junga, bio je protivnik kozmopolitanizma, smatrajući koncept europske kulture nečim što treba napusiti. Kao i grupa Tartuska renesansna, koju su vodili preporoditelj Carl Robert Jakobson i Jaan Tõnisson, Tammsaare je vjerovao kako su stupovi estonske kulture farmeri i intelektualci iz ruralnih krajeva.

Od 1920-ih godina pa nadalje, Tammsaare je imao priličnog uspjeha kao pisac, što je spašavalo obitelj od ozbiljnijih financijskih poteškoća. Ipak, cijela je obitelj bila vrlo slabog zdravlja; njegova supruga nikada se nije potpuno oporavila od teškog poroda sina Eerika, a sam Tammsaare je 1939. godine ponovo završio u bolnici na duže vrijeme, ovoga puta zbog abdominalnih problema. Dana 1. ožujka 1940., Tammsaare je pronađen mrtav u svojoj radnoj sobi; službena smrtovnica navela je da je umro od srčanog udara. Pokopan je u Tallinnu nekoliko dana nakon smrti.

## Opus

Na Tammsaareov su književni rad, u različitm fazama njegove karijere, utjecali, među ostalima, Oscar Wilde, Knut Hamsun i André Gide, međutim prije svega bili su to ruski realisti, o kojima je rekao sljedeće: "U cijelom svijetu književnosti, nikada nisam pročitao ništa što se može usporediti s Rusima... nema nikoga tko se može usporediti s Tolstojem, Dostojevskim ili Gogoljem." Govoreći o Dostojevskom, rekao je: "zaista me uznemirio: Pod njegovom sam utjecajem živio u hodajućem snu. Posebno me držao roman *Zločin i kazna*". Taj je utjecaj evidentan u Tammsaareovim ranim djelima, koja se mogu opisati kao djela ruralnog poetskog realizma, iako su neka među njima opisivala i revolucionarni duh iz 1905. godine.

U periodu od 1908. do 1919. godine, što se nerijetko naziva njegovim drugim periodom, napisao je nekolicinu kraćih novela urbane tematike kao i nekoliko zbirki kratkih priča i minijatura. Utjecaj Oscara Wildea vidljiv je ponajprije u djelu *Poiss ja liblikas* (sh. *Dječak i leptir*, 1915.). Njegovo globalno najpoznatije i najčitanije djelo njegov je posljednji roman, *Põrgupõhja uus Vanapagan* (sh. *Nepodopštine novog Sotone*, 1939.).

Međutim, njegovo najvažnije djelo i svojevrsni klasik estonske književnosti zapravo je pentalogija *Tõde ja õigus* (sh. *Istina i pravda*), koja je objavljena između 1926. i 1933. godine. Romani se, u vidu opsežne kronike, bave različitim fazama razvoja estonske historije, a sam Tammsaare naveo je kako se svaki od pet romana bavi drugom centralom temom: (1) zemlja; (2) Bog; (3) država i društvo; (4) jastvo, i; (5) rezignacija. Prvi dio generalno se smatra najkvalitenijim. U pitanju je klasični "seoski roman" po uzoru na Hamsuna, za koji se smatra da najbolje utjelovljuje i prikazuje "estonski temperament", posebice u vidu dvojice suprostavljenih farmera, Andresa i Pearua. Drugi dio sadrži niz školskih scena iz Tartua te je iznimno popularan u Estoniji, iako su ga sovjetski cenzori svojedobno kombinirali s trećim dijelom, koji se ujedno smatra i najlošijim nastavkom, unatoč opisu Revolucije iz 1905. godine koji je iznimno sličan onima iz Pasternakovog romana *Doktor Živago*. Pentalogija je prevedena na niz svjetskih jezika.

## Bibliografija

* *Kaks paari ja üksainus* (sh. *Dva para i onaj jedan*, 1902.)
* *Vanad ja noored* (sh. *Stari i mladi*, 1903.)
* *Raha-auk* (sh. *Rupa bez dna*, 1907.)
* *Uurimisel* (sh. *U očekivanju*, 1907.)
* *Pikad sammud* (sh. *Dugi koraci*, 1908.)
* *Noored hinged* (sh. *Mlade duše*, 1909.)
* *Üle piiri* (sh. *Preko granice*, 1910.)
* *Poiss ja liblikas* (sh. *Dječak i leptir*, 1915.)
* *Keelest ja luulest* (sh. *O jeziku i poeziji*, 1915.)
* *Kärbes* (sh. *Muha*, 1917.)
* *Varjundid* (sh. *Oblici sjena*, 1917.)
* *Sõjamõtted* (sh. *Misli o ratu*, 1919.)
* *Juudit* (sh. *Judita*, 1921.)
* *Kõrboja peremees* (1922.)
* *Pöialpoiss* (sh. *Patuljak*, 1923.)
* *Sic Transit* (1924.)
* *Tõde ja õigus I-V* (sh. *Istina i pravda*, 1926. - 1933.)
* *Meie rebane* (sh. *Naša lisica*, 1932.)
* *Elu ja armastus* (sh. *Život i ljubav*, 1934.)
* *Ma armastasin sakslast* (sh. *Voljeh Nijemca*, 1935.)
* *Kuningal on külm* (sh. *Kralju je hladno*, 1936.)
* *Hiina ja hiinlane* (sh. *Kina i Kinez*, 1938.)
* *Põrgupõhja uus Vanapagan* (sh. *Nepodopštine novog Sotone*, 1939.)
* *Miniatures* (sh. *Minijature*, 1977.; posthumno)
* *Kogutud teosed* (sh. *Sabrana djela*, 18 tomova, 1977. - 1993.; posthumno)

## Vanjske veze

* Who is A.H.Tammsaare?
* Tammsaare Museum in Kadriorg
* Central bank website - shows the 25-Kroon banknote, with its depiction of Tammsaare and his farm